text: Nu skal kvinder rykke ud
  21 oktober 2011 kl. 11.28
  De frivillige brandværn i Sønderjylland mangler omkring 100 frivillige. Flere brandværn er lukningstruede, fordi de ikke kan stille med det nødvendige mandskab få minutter efter, at branden er brudt ud.
  Med støtte fra Forsvarsministeriet har de 56 brandværn kastet sig ud i en stor hvervekampagne, der blandt andet omfatter busreklamer og en hjemmeside.
  Brandværnene har i dag omkring 1.650 frivillige, der skal være parate til at smide alt, hvad de har i hænderne, når alarmen lyder.
  Imidlertid er det blevet stadig vanskeligere at skaffe frivillige i takt med, at landdistrikterne har mistet arbejdspladser. Hvis en brandmand har en arbejdsplads mange kilometer fra brandstationen, kan han eller hun ikke mobiliseres hurtigt.
  I nødens stund har brandværnene opgivet modstanden mod at få kvinder ind i værnene, men alligevel kniber det.
   Kampagnen er blandt andet rettet mod kvindeligt ansatte på det lokale plejehjem eller skolen.
  En frivillig brandmand skal være mellem 18 og 40 år i god fysisk form med en ren straffeattest.
  Hvervekampagnens hjemmeside.
  